**Slobodne**

Otkad znam za sebe, majka mi je govorila: „Bit će u redu, mila, bit ćemo slobodne jednog dana i zajedno ćemo otići svojim putem te se slobodno šetati livadama, mirisati cvijeće i, dok krijesnice lete oko nas, hodati u beskraj…“

To su riječi koje su me uvijek tješile i zvučale su tako čarobno. Moja majka i ja robovi smo, ropkinje. Najčešće radimo poslove na polju, poput oranja, brige o plodovima itd. No, katkad obavljamo i kućanske poslove, poput kuhanja, ribanja, pranja, čišćenja. Naši su vlasnici vrlo imućni i okrutni. Nije nam dopušteno da napuštamo njihovo zemljište kako ne bismo pobjegle. Koliko mi je poznato, netko je to već pokušao učiniti, no pokušaj mu je bio prvi i – zadnji. Također, nije nam dopušteno govoriti bez pitanja te izlaziti iz sobā poslije devet sati navečer. Naše su sobe u jednoj malenoj kolibi, odmah do kuće naših vlasnika. Unutar njih ima deset zbijenih i neudobnih kreveta za svaku od nas. Bilo nas je deset; dvije su djevojke prodali, a jedna je, kako bi moja majka rekla, na boljem mjestu. Tako da nas je sada sedam i sve smo žene, a ja sam među nama najmlađa. Moju majku i mene obično razdvoje tako što ona obavlja kućanske poslove, a ja sam zadužena za poslove na polju. Zato obje jedva čekamo večer, da se ponovno vidimo i razgovaramo o svemu te maštamo o tome kako ćemo jednoga dana biti slobodne. Premda sve mi posjedujemo malo stvari, žene su međusobno vrlo darežljive. Primjerice, svaka od nas ima svoju malenu i tanku deku, a noću je jako hladno, tako da mi ostale rado posuđuju svoje dekice. Inače, više volim kad radim na polju jer tada preko ograde mogu ćaskati sa svojom prijateljicom Sarom – ona također radi kao rob u susjednome dvorištu. Ustvari, zabranjeno je razgovarati s robovima koji ne rade s nama, no Sara i ja ne možemo jedna bez druge, a i, srećom, dosad nas još nitko nije ulovio.

Stigao je novi dan, a ja sam radila na polju i usput razgovarala sa Sarom. Govorilo se o uobičajenim stvarima, npr. o tome kako smo provele dan. Odjedanput, Sara mi je rekla kako njezina majka dobiva previše batina, i to samo zato što brani druge, a, nastavi li tako, mogla bi i umrijeti. Ja sam samo šutjela i gledala je. Tada mi je Sara rekla da priđem bliže kako bi mi nešto prišapnula. Tiho sam se odšuljala do nje, a Sara je rekla: „Planiram pobjeći. Večeras, i mama sa mnom!“ Ja sam je samo u čudu pogledala i rekla kako je to preopasno te da se bojim da bi joj se nešto moglo dogoditi i da bi ih mogli uhvatiti. No, Sara nije odustajala; rekla je da vrijedi pokušati jer će ovdje njezina majka svejedno umrijeti, a ona ne može živjeti bez nje. Također, rekla je da bismo mogle i mi ići s njima, no ja rekoh kako je jednostavno preopasno i da ne mogu to učiniti. Kasnije sam se konačno vidjela s majkom i rekla joj što Sara planira učiniti, a ona je rekla kako svatko ima pravo živjeti punim plućima te, ako je uistinu to jedini način da spasi svoju majku, može pokušati. No, nada se da imaju dobar plan bijega. Tada sam rekla majci da bih htjela izaći i pozdraviti se s njom prije nego što ode, no ona mi reče da je to vrlo opasno i da je bolje da ostanem ovdje. Ipak, kada su svi zaspali, iskrala sam se van do ograde i vidjela Saru. Prišla mi je i rekla: „Pa, ovo je valjda onda – zbogom“. Tada smo obje počele plakati, a ja samo joj dala ogrlicu koju sam sama napravila od malo špage na kojoj je visio kamenčić s našim urezanim imenima. Ona ga je odmah stavila oko vrata i zahvalila mi. Rekla sam da, ako se ikada predomislim, samo ću krenuti poljem pšenice prema sjevernjači, a kada dođem do šume, ona će mi na stablima ostaviti urezane zvijezde - samo trebam pratiti njih i naći ću ih. Taman, kada smo se mislile razići, slučajno sam stala na grančicu i čuvari su nas primijetili. Sve što sam zadnje vidjela jest to kako Sara i njezina majka trče, a zatim su se začuli pucnjevi. Počela sam bespomoćno plakati dok me šumar vodio vlasnicima da odluče što će biti sa mnom. Čekajući da dođu vlasnici, čuvar je doveo i moju majku da ona sazna što sam učinila. Ona me samo u suzama zagrlila i rekla mi: „Zašto? Zašto si to učinila?“ Taman uto, došli su vlasnici i rekli da je to ozbiljan prekršaj i neposluh te da će mi za dva dana uslijediti smrtna kazna. Moja majka samo je plakala i preklinjala ih za milost, no uzalud. Vrativši se u sobu, rekla mi je ovo: „Sutra navečer i mi bježimo, sada nemamo što izgubiti!“ Bila sam vrlo tužna jer sam znala da moja majka sada riskira život zbog mene, a ujedno i zato što više nikada neću vidjeti Saru. Ja sam kriva za to. Mama me vidjela kako plačem te mi je ponovno počela govoriti kako ćemo sutra biti slobodne. Ostale djevojke također su se probudile i prišle mi te rekle kako će nas sutra pokrivati da nitko ne shvati da nas nema.

Nekako je stigla i ta noć, noć bijega. Prije odlaska, mama i ja pozdravile smo se sa svim ženama iz sobe i krenule. No, ono što nismo znale jest to da su sada naši vlasnici, u slučaju ponovnoga bijega, postavili vani puno više čuvara nego inače te su nas oni odmah primijetili. Mama mi poviče: „Bježi!“ Krenula sam bježati, no, osvrnuvši se, vidjela sam da su je uhvatili. Zastala sam, no majka mi je samo vikala: „Bježi i ne okreći se!“ Plačući sam i ne osjećajući noge, smogla hrabrosti da nastavim bez nje. Nisam se osvrtala, samo sam bježala dok su mi suze prekrivale lice, dok je svaki komadić nade i sreće padao u suze i zaborav. Misleći da sam konačno otišla dovoljno daleko, shvatila sam da sam je doista ostavila, a od silne tuge pala sam na koljena i bespomoćno klečala u polju pšenice. Bila sam ljuta na sebe što sam je ostavila te sam se bacila na tlo želeći da me ono proguta. I tada, kada život više nije imao nikakav smisao, na nebo su se uzdigla jata krijesnica, a ja sam začuđeno ustala gledajući u taj čaroban prizor, baš kako mi je majka govorila. Zbog njih sam se sjetila kako me ona oduvijek učila da budem čvrsta i da nikada, baš nikada ne odustajem od života, da se dignem kada padnem, da nikad ne gubim nadu i vjeru te da u onim najtežim trenutcima treba pronaći sebe i ne zaboraviti tko smo. Konačno sam krenula dalje osjećajući majku uza se, dok su mi put pokazivale krijesnice i sjevernjača. Konačno sam se osjećala slobodno. Shvatila sam što znači biti slobodan, s jedne strane, i kako su neki ljudi okrutni, s druge. Ovaj je svijet predivno i čudesno mjesto, dao nam je sve što nam treba i sve što će nam ikad zatrebati… Šećući se osvijetljenim putem i gledajući u nebeske zvjezdice, dok se svakim mojim korakom uzdižu na tisuće krijesnica, stigla sam do šume, a na prvome stablu ugledah urezanu zvijezdu. Nitko je drugi nije mogao urezati osim Sare! Počela sam s veseljem trčati prema stablima u nadi da je ona još uvijek živa… Konačno, stigoh do malene kolibe, a suze radosnice potekle su mi niz lice. Zaista, pred kolibom me promatrala Sara. Dotrčasmo jedna do druge i zagrlismo se; obje smo konačno bile sretne. Uvela me u svoj dom, koji je bio skroman, no opet predivan, te smo konačno prvi put u životu razgovarale bez straha. Sara je rekla: „Ja sam se te noći izvukla, no majku su mi ustrijelili, a pomislila sam da su i tebe.“

Satima smo razgovarale, konačno je započeo pravi život. Po prvi put u životu jela sam zaista ukusnu hranu, spavala sam u toplom i mekom krevetu, a nakon rada mogla sam se odmarati. No, još je uvijek nešto nedostajalo… Nedostajala je osoba zbog koje sam još uvijek živa, osoba koja me stvorila, spasila, učila, voljela… Prošlo je već tjedan dana i, makar sam sada imala slobodu, radije bih se bila vratila raditi kao rob ako bi to značilo da mogu biti s mamom, s onom koja je liječila moje rane, vidljive i nevidljive. Iste večeri sjela sam van i promatrala zvijezde. Odjednom se, u daljini, vidjelo uzdizanje svjetlosti. Bile su to krijesnice, koje su se pomicale koracima moje majke, koje su i mene dovele ovamo. Sada su dovele nju.

Hvala vam, nebeske zvijezde, krijesnice, lišće, drveće, vode! Hvala svakom djeliću ovoga svijeta na tome što ste mi dali sve što trebam i sve što ću ikad trebati!

1. **NAGRADA**

**Karla Bosnar**

**8. razred**

**OŠ Đure Prejca Desinić**

**Mentorica: Vedrana Gudek**